Skenk kouse vir goeie doel | Netwerk24
Skenk kouse vir goeie doel
Hermanus Times vier vanjaar sy 70ste bestaansjaar.
Nie net hou dié gemeenskapskoerant inwoners op hoogte van die jongste nuus nie, maar die Hermanus Times-span stap ook die ekstra myl vir hulle lesers.
Die span is gereeld betrokke by gemeenskapsprojekte soos om Paaseiers by verskeie kleuterskole uit te deel of om by sopkombuise betrokke te raak.
“Hierdie jaar wil ons ’n sokkie-projek van stapel stuur. Dus daag ons ander sakeondernemings uit om grys skoolkouse bymekaar te maak en by ons kantoor te kom inhandig,” het Olivia Dickson, uitgewer van Overberg Media, gesê.
Volgens Olivia het hulle die behoefte geïdentifiseer nadat hulle in winter­maande skoolfoto’s geneem en gesien het dat van die leerders glad nie kouse dra nie.
“By verdere ondersoek het ons uitgevind dat van die kinders glad nie eens kouse het om te dra nie. Dit is skokkend,” het sy gesê.
Hermanus Times gaan ’n boks in sy voorportaal plaas waar inwoners en sakeondernemings kouse kan skenk, wat dan weer aan leerders versprei gaan word. “Dit hoef nie net kouse te wees nie – skoolskoene is ook welkom.”
Vir nog inligting skakel 028 312 3717 of kom skenk kouse en skoene by Aberdeenstraat 1, Hermanus.